钦定古今图书集成/明伦汇编/皇极典/第172卷 > 汉
## 钦定古今图书集成/明伦汇编/皇极典/第172卷 > 汉

### 高帝五年楚地悉定诸侯王上皇帝尊号汉王即皇帝位

按《汉书高帝本纪》：“五年十二月，围项羽垓下，灌婴追
斩羽东城，楚地悉定。春正月，诸侯上疏曰：‘楚王韩信、
韩王信、淮南王英布、梁王彭越、故衡山王吴芮、赵王
张敖、燕王臧荼昧死再拜，言：‘大王，陛下先时秦为亡
道，天下诛之。大王先得秦王，定关中于天下，功最多，
存亡定危，救败继绝，以安万民，功盛德厚，又加惠于
诸侯王，有功者使得立社稷，地分已定，而位号比儗，
亡上下之分大王功德之著，于后世不宣昧死再拜，
上皇帝尊号’’。”汉王曰：“寡人闻帝者贤者有也，虚言亡
实之名，非所取也。今诸侯王皆推高寡人将何以处
之哉？”诸侯王皆曰：“大王起于细微，灭乱秦，威动海内。
又以僻陋之地，自汉中行威德，诛不义，立有功，平定
海内，功臣皆受地食邑，非私之也。大王德施四海，诸
侯王不足以道之，居帝位甚实，宜愿大王以幸天下。”
汉王曰：“诸侯王幸，以为便于天下之民，则可矣。”于是
诸侯王及太尉长安侯臣绾等三百人与博士稷、嗣
君叔孙通谨择良日，二月甲午，上尊号。汉王即皇帝
位于汜水之阳，尊王后曰“皇后”，太子曰“皇太子”，追尊
先媪曰“昭灵夫人。”

### 哀帝建平二年号陈圣刘太平皇帝寻除之

按《汉书哀帝本纪》，建平二年六月，待诏夏贺良等言，
“《赤精子》之谶，汉家历运中衰，当再受命，宜改元易号。”
诏曰：“汉兴二百载，历数开元，皇天降非材之祐，汉国
再护受命之符，朕之不德，曷敢不通。夫基事之元命，
必与天下自新。其大赦天下，以建平二年为太初元
年，号曰陈圣刘太平皇帝，漏刻以百二十为度。”八月，
诏曰：“待诏夏贺良等建言改元易号，增益漏刻，可以
永安国家。朕过听贺良等言，冀为海内获福，卒无嘉
应，皆违经背古，不合时宜。六月甲子制书，非赦令也，
皆蠲之。贺良等反道惑众，下有司，皆伏辜。”按《李寻
传》，初，成帝时，齐人甘忠可诈造《天官历》《包元太平经》
十二卷，以言汉家逢天地之大终，当更“受命于天。天
帝使真人赤精子下教我此道”，忠可以教重。平夏贺
良、容丘丁广世、东郡郭昌等。中垒校尉刘向奏忠可
假鬼神，罔上惑众，下狱治，服未断，病死。贺良等坐挟
学《忠可书》，以不敬论。后贺良等复私以相教。哀帝初
立，司隶校尉解光亦以明经通灾异得幸，白贺良等
所挟《忠可书》，事下奉车都尉刘歆，以为不合《五经》，不
可施行，而李寻亦好之。光曰：“前歆父向奏忠可下狱，
歆安肯通此道！时郭昌为长安令，劝寻宜助贺良等，
寻遂白贺良等，皆待诏黄门，数召见，陈说汉历中衰，
当更受命；成帝不应天命，故绝嗣。今陛下久疾，变异
屡数，天所以谴告人也。宜急改元易号，乃得延年益
寿，皇子生，灾异息矣。得道不行，咎殃且亡。不有洪水
将出，灾火且起，涤荡民人。”哀帝久寝疾，几其有益。遂
从贺良等议。于是制诏丞相御史：“盖闻《尚书》五曰考
终命，言大运壹终，更纪天元人元，考文正理，推历定
纪数，如甲子也。朕以眇身，入继大祖，承皇天，总百僚，
子元元，未有应天心之效。即位出入三年，灾变数降，
日月失度，星辰错谬，高下贸易，大异连仍，盗贼并起，
朕甚惧焉，战战兢兢，唯恐陵夷。惟汉兴至今二百载，
历纪开元，皇天降非材之右，汉国再获受命之符，朕
之不德，曷敢不通？夫受天之元命，必与天下自新。其
大赦天下，以建平二年为太初元年，号曰‘《陈圣刘太
平皇帝》。漏刻以百二十为度，布告天下，使明知之’。”后
月馀，上疾自若，贺良等复欲妄变政事，大臣争以为
不可许。贺良等奏言：“大臣皆不知天命，宜退丞相、御
史，以解光、李寻辅政。”上以其言亡验，遂下贺良等吏，
而下诏曰：“朕获保宗庙，为政不德，变异屡仍，恐惧战
栗，未知所繇。待诏贺良等建言改元易号，增益漏刻，
可以永安国家。朕信道不笃，过听其言，几为百姓获
福，卒无嘉应，久旱为灾。”以问贺良等，对：“当复改制度，
皆背经谊，违圣制，不合时宜。夫过而不改，是谓过矣。”
六月甲子，诏书，非赦令也，皆蠲除之。贺良等反道惑
众，奸态当穷，竟皆下狱。光禄勋平当、光禄大夫毛莫
如与御史中丞廷尉杂治当。贺良等执左道，乱朝“政，
覆国家，诬罔主上，不道。”贺良等皆伏诛。寻及解光减死一等，徙敦煌郡。